Şomu Nobori

və ya doğum adı ilə  – Yaponiya tərcüməçisi və pedaqoqu. O, rus dilinin mütəxəssisi olmuş və rus ədəbiyyatının bir çox əsərini yapon dilinə tərcümə etmişdir.

 Həyatı 
Nobori 1878-ci ildə Kaqoşima prefekturasının Amami Oşima adasında doğulmuşdur. Yaponiyalı Nikolay tərəfindən açılmış ilahiyyat seminariyasında rus dilini öyrənmişdir. 1903-cü ildə Yunan Ortodoks Seminariyasından məzun olmuş və burada təlimçi kimi işləməyə başlamışdır. Daha sonra Hərbi Akademiyada rus dili üzrə professor olmuşdur. Vaseda və Nihon universitetlərində də müəllimlik etmişdir. Fyodr Dostoyevski, Lev Tolstoy, Aleksandr Kuprin, Leonid Andreyev və Fyodr Soloqub kimi bir çox rus ədibinin əsərlərini yapon dilinə tərcümə etmişdir. Mixail Artsibaşevin "Sanin" romanını, eləcə də, "Qorxu" və "Gecə" hekayələrini yapon dilinə qazandırmışdır. Nobori Rusiya ilə əlaqələr üzrə Yaponiya kabinetinin xüsusi məsləhətçisi olmuşdur. Sayqo Takamorinin sürgündə olduğu dövrü araşdırmış və bu barədə ən geniş hesabatı yazaraq 1927-ci ildə nəşr etdirmişdir.

Nobori "Müasir rus ədəbi fikirlərinin tarixi" və "İnqilabdan sonra rus ədəbiyyatı" kitablarının müəllifi olmuşdur. "Müasir rus ədəbi fikirlərinin tarixi" kitabı 1920-ci illərdə Çində Rusiya modernizminin yayılmasında vacib rol oynamış, 1933-cü ildə Çin dilinə tərcümə olunmuşdur.

Yaponiyanın Sibir müdaxiləsi (1918–1922) zamanı Yaponiya ordusunun müşayiəti altında və sovet hökumətinin qonağı kimi (1928) Rusiyada olmuş, Maksim Qorki və Boris Pilnyak ilə görüşmüşdür. O, ümumilikdə 4 dəfə Rusiyaya səyahət etmişdir.

İkinci Dünya müharibəsindən sonra 1946–1953-cü illərdə Amami adalarının Yaponiyaya qaytarılması hərəkatının başçılarından biri olmuşdur. O, Amami Sakinlərinin Federasiyasının Yaponiya Assosiasiyasının prezidenti seçilmiş və adaların qaytarılması üçün Yuxarı Palatanın Xarici İşlər Komitəsində çıxış etmişdir. Onun səyləri nəticəsində Amami adaları 1953-cü ildə Yaponiyaya qaytarılmışdır.

 İstinadlar 

 Ədəbiyyat 




 Xarici keçidlər 

 Həyatı haqqında

Kateqoriya:Rus dilindən yapon dilinə tərcümə edənlər
Kateqoriya:Yaponiya tərcüməçiləri
Kateqoriya:Amami adalarının şəxsləri
Kateqoriya:Yaponiya pravoslavları
Kateqoriya:Yaponiya rusşünasları
Kateqoriya:Yomiuri mükafatı laureatları